

LĒMUMS

Ādažos, Ādažu novadā

2025. gada 26. jūnijā **Nr. 253**

**Par sporta zāles grīdas segumu Ādažu vidusskolā**

Ādažu vidusskolas sporta zālē šobrīd ir koka grīdas segums.

Starptautiskā florbola federācija (IFF) ir noteikusi, ka sacensības florbolā tiek aizvadītas uz *Gerflor Taraflex* grīdas seguma, kas samazina traumu risku un uzlabo spēles kvalitāti. Šāds grīdas segums ir videi draudzīgs (satur līdz 81 % no bioloģiskiem pārstrādātiem materiāliem), atbilst starptautisko sporta federāciju prasībām un ir oficiāli atzīts par laukumu segumu florbolā, volejbolā, handbolā, basketbolā (3x3) un telpu futbolā.

Latvijas Florbola savienības valdes 27.07.2021. sēdes protokolā Nr. 14/21 noteikts, ka Virslīgas komandai mājas spēles jāaizvada uz atbilstoša laukuma seguma (*Gerflor Taraflex*), pretējā gadījumā virslīgas komanda 2026./2027. gada sezonā nedrīkstēs aizvadīt mājas spēles uz koka grīdas seguma.

Ādažu novada florbola komanda spēlē augstākajā līgā Latvijas čempionātos no 2021./2022. gada sezonas. Lai ĀBJSS florbola sekcija varētu pilnvērtīgi veikt sporta nodarbības un aizvadīt oficiālas spēles, grīdas segums ir nepieciešams 2025. gadā, pretējā gadījumā skolas Florbola Virslīgas komanda nevarēs aizvadīt obligāti noteiktās spēles Ādažos, un ĀBJSS būs jāmeklē un jānomā sporta zāle ar šādu segumu. Tuvākā sporta zāle ir Ulbrokas sporta kompleksā, un vienreizēja nomas maksa būtu aptuveni 250 EUR (kopā 20 spēlēm izmaksas veidotu 5000 EUR), neskaitot administratīvos, transporta u.c. izdevumus, kā arī telpu nepieejamības risku.

Jau 2022. gadā Ādažu bērnu un jaunatnes sporta skola sadarbībā ar Centrālās pārvaldes Sporta nodaļa rosināja ieklāt jaunu grīdas segumu, bet izmaksas sastādīja ap 60000 EUR, kas tobrīd likās nesamērīgi dārgi, un pašvaldības dome atbalstīja citas prioritātes sporta investīcijām, piemēram, sintētiskā seguma skrejceļa ieklāšanai Ādažu stadionā un Carnikavas stadiona rekonstrukcijai.

Ādažu Bērnu un jaunatnes sporta skola, Ādažu vidusskola un Centrālās pārvaldes Sporta nodaļa ierosina ieklāt *Gerflor Taraflex* grīdas segumu Ādažu vidusskolas sporta zālē, vadoties no šādiem apsvērumiem:

1. segums paredzēts sporta spēļu un attīstošam bērnu sportam;
2. segumam piemīt punkta elastība, nodrošinot elastīgu saskari ar grīdu. Bērnam skrienot, lecot un krītot, segums absorbē triecienu un samazina traumu risku.
3. seguma ilgmūžība minimums ir 20 gadi;
4. Segums nepieciešams, lai ĀBJSS florbola sekcija varētu pilnvērtīgi veikt sporta nodarbības un aizvadīt oficiālas spēles.

Latvijas Florbola Federācijas rīcībā ir atbilstošs grīdas segums, kas tika izmantots dažas nedēļas pasaules čempionāta laikā - tas ir sertificēts un atbilst Ādažu vidusskolas sporta zāles parametriem. Šāda seguma cena ir gandrīz 3 reizes zemāka, nekā iegādājoties jaunu segumu, t.i., iegādes, piegādes un uzstādīšanas izmaksas (t.sk., nepieciešamo līniju marķēšana) būs aptuveni 24 000 *euro*.

Sporta nodaļas budžetā ir palicis ietaupījums 7000 EUR no Latvijas jaunatnes Vasaras olimpiādei asignētajiem līdzekļiem.. Papildus tam, 2025. gada budžetā ir paredzēts finansējums transporta pakalpojumiem florbola komandai 1700 EUR (EKK 2233), 1500 EUR jaunu karogu un baneru iegādei, kā arī līdzekļu atlikums 185 EUR sporta inventāra iegādēm sacensību vajadzībām (EKK 2312). Tādējādi 10 385 EUR varētu novirzīt grīdas seguma iegādei. Atlikušos nepieciešamos līdzekļus 13 800 EUR varētu pārcelt no pašvaldības 2025. gada budžeta konta atlikuma.

Cita starpā, Sporta nodaļas 2025. gada budžetā tika plānoti ieņēmumi 101 500 EUR. Uz 09.06.2025. ieņēmumi bija 59 005 EUR, t.i., 5 mēnešos ieņēmumi sastādīja 58 % no plānotajiem gada ieņēmumiem. Paredzams ka līdz gada beigām ieņēmumi būs 120 000 EUR, veidojot iespēju papildināt resursus pašvaldības budžetā.

Pamatojoties uz Pašvaldību likuma 4. panta pirmās daļas 7. punktu*,* Sporta likuma 7. panta pirmās daļas 5. punktu*,* domesFinanšu komitejas 18.06.2025. atzinumu, Ādažu novada pašvaldības dome

**NOLEMJ:**

1. Atbalstīt *Gerflor Taraflex* grīdas seguma iegādi 24 185 *euro* apmērā un ieklāšanu Ādažu vidusskolas sporta zālē.
2. Atbalstīt grozījumu veikšanu pašvaldības 2025. gada budžetā, pārceļot finansējumu 10 385 *euro* uz EKK 5239 šādā sadalījumā:
	1. 7000 *euro* no EKK 2239;
	2. 1700 *euro* no EKK 2233;
	3. 1685 *euro* no EKK 2312.
3. Centrālās pārvaldes Finanšu nodaļai organizēt finanšu līdzekļu pārcelšanu 13 800 *euro* apmērā uz Sporta nodaļas 2025. gada budžeta tāmi (EKK 5239) no pašvaldības 2025. gada budžeta konta atlikuma.
4. Sporta nodaļas vadītājam organizēt 1. punkta izpildi.
5. Pašvaldības izpilddirektoram veikt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU